Aleksandras Krugelis

> "Én teljesen elégedett vagyok s vezérnökségemet sikeresnek ítélem, ha a Baltikum népei szabadok"- Krugelis a beiktatási ceremónián.
>
>

## Élete

### Fiatalkora

Krugelis tallinni katolikus polgárcsaládba született, apja jómódú céhmester, anyja háztartásbeli volt. Könnyen barátkozó, nyitott ifjú volt, a vallástól azonban iszonyodott, unalmasnak és álszentnek találta a templomi miséket- ezt barátainak többször szóvá is tette, a nyilvánosság előtt azonban titkolta, félve az esetleges retorzióktól. 13 éves koráig apja mellett dolgozott, majd inasnak szegődött és kitanulta az építész mesterséget, egy ideig azonban még könyvkötőként is dolgozott- ekkor ragadt rá az olvasás szeretete, s jó eszének köszönhetően könnyen tanult. Édesapja eleinte rossz szemmel tekintett fia hóbortjára, azonban egy idő után megbékélt fiával.

### A lázadás résztvevőjeként

Miután a tallinni polgárok megerősítették hűségüket II. August nagyfejedelemnek, szinte napokon belül euforikus háborús hangulat alakult ki a városban. Az ifjú Krugelist is elkapta a harci láz, és csatlakozott a hamarosan meginduló tartui felszabadító hadjárat katonáihoz, mint hadmérnök. Az ostrom során ő vezette a várostrom déli sáncainak építését, valamint új típusú, könnyű szerkezetes katapultokat ácsoltatott.

Az ostrom végén, amikor már szinte minden veszni látszott, a támadók végső rohamra indultak a falak ellen. Krugelis az első sorokban harcolt, az addig háttérbe munkálkodó hadtápos fiatal harci szelleme rendkívül lelkesítően hatott társaira. Bár majdnem szíven szúrták a várfalakról alázúduló védők nyilai, ám egy már-már csodának köszönhetően képes volt a levegőben megfogni az életét kioltani igyekvő nyilat. Jobb keze szinte teljesen összezúzódott, végül le is kellett amputálni, tettét azonban számos bárd megénekelte- és nem utolsó sorban tartotta a lelket a katonákban, sőt, feltüzelte őket, így végül hozzájárult a végső győzelemhez.

### Vezérnökként

Augustinas lemondása után számos elismert ember jelentkezett a vezérnöki posztért, azonban a különböző hatalmi csoportok egyike sem tudott egyértelmű támogatást gyűjteni jelöltje mögé. A népgyűlés hetekig tartott, Aleksandras pedig -akit hőstette okán mindenki ismert- közvetlen természetének, higgadtságának, egyszerű jellemnek és nagy tudásának köszönhetően fokozatosan növelte bázisát. Egy újabb érvénytelen szavazást követő, a frakciók közötti heves mocskolódásban a nemesi uralkodócsoportok legnagyobb meglepetésére néhány kisnemes harsányan kiabálni kezdett, egyfajta proteszthangulatot teremtve hevesen kiállt Aleksandras mellett. Akciójukat tökéletesen időzítették, ugyanis a jelenlévők többségét kitevő kisnemesek, gazdag parasztok, polgárok stb könnyű többséget képviseltek az elittel szemben, akik fragmentáltságuk miatt nem is tudták már megakadályozni az eseményeket. Így került egy fiatal polgári származású reformer a vezérnöki székbe, ami nem kis aggodalmat szült néhány arisztokratában, míg mások pedig lehetőséget láttak benne.

### Politikája

Krugelis a kompromisszumok híve, nyugodt, korához képest megfontolt ember, aki pozícióját országával szembeni kötelességnek és nem személyes lehetőségnek fogja fel. A béke megőrzése politikájának sarokköve, csak akkor indulna háborúba, ha azt a geopolitikai helyzet súlyosan megindokolná. Naponta több mint 8-10 órát dolgozik, ilyenkor követekkel tárgyal, panaszokat hallgat és a kancellária tagjaival tanácskozik. Igyekszik járni azt országot, személyesen megtapasztalni a helyi viszonyokat, felmérni az arisztokrácia aktuális véleményét és viszonyát vezérnökségéhez, és reformterveit ehhez igazítja. Célja a szabadságjogok kiterjesztése és a parasztok életminőségének javítása, valamint az ország vagyonának és reputációjának gyarapítása a kereskedelem által. Krugelis hisz a diplomáciában, a reneszánsz értékekben és a földi élet javíthatóságában: küldetésének tekinti javítani az egyszerű emberek életét.

### Magánélete

Házas, ám gyermektelen férj. Szabadidejében igyekszik beszélgetni, filozofálni a világ nagy dolgairól, valamint néha besegít a főmesternek egy-egy szerkezet megtervezésében. Csendesebb alkat, az okos szót hallgatni szereti, magában e téren bizonytalanabb. Az egyszerű emberek egyszerű bajaira is nyitott, napi rutinjának része a vezérnöki rezidencia cselédjeivel való csevely. Az intrikákat inkább kancellárjára bízza, de igyekszik tiszta lapokkal játszani, ha valakiben felmerül az összeesküvő hajlam, azt nem tűri meg sokáig. A többi európai államférfihez képest kicsit később kel fel, ám az elvégzett munka mennyiségében cseppet sem marad alul, sőt. A tudomány világa érdekli, de ismeretei nem gazdagok e téren.